จ็อบระห่ำ คนถึกระทึกโลก

จ็อบระห่ำ คนถึกระทึกโลก  เป็นภาพยนตร์แอ็คชั่นคอมเมดีปี 2023 กำกับโดยปีแยร์ โมเรล และเขียนบทโดยเจค็อบ เลนต์ซ โดยเป็นผลงานเขียนบทภาพยนตร์เรื่องแรกของเขา นำแสดงโดยจอห์น ซีน่า, อลิสัน ไบร, ฆวน พาโบล ราบา และคริสเตียน สเลเตอร์
เนื้อเรื่อง.
เมสัน เพ็ตทิตส์ อดีตทหารหน่วยรบพิเศษกองทัพบกสหรัฐ ได้รับบาดเจ็บและต้องปลดจากราชการหลังจากภารกิจลอบสังหาร ฆวน เวเนกัส ผู้นำเผด็จการของพัลโดเนีย ประเทศในอเมริกาใต้ล้มเหลว เมสันที่รู้สึกเบื่อหน่ายกับชีวิตทนายความ ได้รับข้อเสนองานใหม่ที่น่าสนใจจากเซบาสเตียน อีลส์ เพื่อนเก่า งานนี้คือการเป็นบอดี้การ์ดคุ้มกันให้กับแคลร์ เวลลิงตัน นักข่าวชื่อดังที่กำลังตกอับ แคลร์ได้รับเชิญจากเวเนกัส ผู้นำประเทศพัลโดเนียให้มาสัมภาษณ์ เพื่อหวังจะปรับปรุงภาพลักษณ์ของตนเองท่ามกลางสถานการณ์การประท้วงต่อต้านการปกครองของเขา ภารกิจนี้ทำให้เจนนี่ ภรรยาของเขา ไม่พอใจอย่างมาก เธอเป็นห่วงว่าหากเกิดเหตุการณ์ไม่คาดคิดขึ้น ลูกสาวคนเดียวของพวกเขาอย่างเคซีย์ จะต้องขาดความอบอุ่นจากพ่อ
หลังจากเดินทางมาถึงประเทศพัลโดเนียและได้พบปะกับเวเนกัส กลุ่มติดอาวุธต่อต้านเวเนกัสได้ทำการซุ่มโจมตี ทำให้รถที่ทั้งสองใช้เดินทางเสียหายทั้งหมด เมสันป้องกันตัวจากการโจมตีและหลบหนีผู้ร้ายเข้าไปในป่า เวเนกัสอนุมานได้ว่าผู้ร้ายที่โจมตีคือทหารของเขาเองที่ปลอมตัวมา และความพยายามลอบสังหารจริง ๆ แล้วเป็นการรัฐประหารที่ก่อโดย ฆอร์เก หลานชายของเขา โดยได้รับความช่วยเหลือจากพันเอก แยน โคฮอร์สท์ ที่ปรึกษาทางทหาร เมสันพยายามหนีจากเวเนกัส โดยหวังจะพาแคลร์ไปด้วย แต่แผนการของเขาต้องพังทลายลง เมื่อทั้งคู่ถูกกลุ่มทหารรับจ้างซุ่มโจมตี เมสันได้รับความช่วยเหลือเล็ก ๆ น้อย ๆ จากเวเนกัสในการต่อสู้จนเอาชนะศัตรูไปได้ และกลุ่มของพวกเขาก็เดินทางมาถึงหมู่บ้านแห่งหนึ่ง ซึ่งเวเนกัสเป็นที่นับถืออย่างสูง
แคลร์ประสบความสำเร็จในการบันทึกบทสัมภาษณ์ของเธอกับเวเนกัส ในขณะที่เมสันกำลังสร้างความสัมพันธ์อันแน่นแฟ้นกับแคลร์มากขึ้นเรื่อย ๆ เขากลับปฏิเสธความรักที่เธอมอบให้ วันรุ่งขึ้น เวเนกัสใบ้ให้เห็นถึงเป้าหมายที่แท้จริงของภารกิจเมสัน เมสันจึงโทรหาเซบาสเตียน ซึ่งเปิดเผยว่าแท้จริงแล้วเขาถูกจ้างให้เข้าไปสานสัมพันธ์กับเวเนกัส เพื่อสร้างความสนิทสนมก่อนจะลงมือสังหาร แยนและลูกน้องตามมาถึงหมู่บ้านและไล่ล่าทั้ง 3 คน เมสันและเวเนกัสหนีไปได้ แต่แคลร์ถูกจับตัวไป
ระหว่างเดินทางไปยังเมืองหลวงของพัลโดเนีย เวเนกัสได้เปิดเผยว่า เขาไม่ได้เป็นคนฆ่าเพื่อนของเมสันในภารกิจนั้น ต่อมา ทั้งสองได้จัดฉากการแลกเปลี่ยนกับแคลร์ ขณะเดียวกัน เวเนกัสได้เปิดเผยว่า 'การปฏิวัติ' ที่เกิดขึ้นต่อต้านระบอบการปกครองของเขานั้นเป็นเพียงการแสดง และในความเป็นจริง เขามีความรักจากประชาชนอย่างมาก วันรุ่งขึ้น ระหว่างการแลกเปลี่ยนตัวประกัน เวเนกัสส่งผู้ประท้วงปลอมมาสร้างความสับสนให้แยน เพื่อให้เขา เมสัน และแคลร์ หลบหนีไปยังทำเนียบประธานาธิบดีได้อย่างปลอดภัย ณ ที่นั่น เวเนกัสเกลี้ยกล่อมฆอร์เกให้มาร่วมมือกันเพื่อนำพาประเทศไปสู่สิ่งที่ดีกว่า แต่แล้ว นายพลมาร์ติเนซ ผู้เป็นมือขวาที่เวเนกัสไว้ใจ กลับเปิดเผยตัวตนว่าเป็นหนึ่งในกลุ่มผู้สมคบคิดด้วย ฆอร์เกเสียชีวิตขณะปกป้องลุงของเขา
แยนพร้อมด้วยกำลังคนได้บุกเข้าโจมตีทำเนียบประธานาธิบดี การปะทะกันด้วยอาวุธเกิดขึ้นอย่างรุนแรงระหว่างกลุ่มของแยนและเหล่าเจ้าหน้าที่รักษาความปลอดภัยประจำทำเนียบประธานาธิบดี ณ จุดหนึ่งของการต่อสู้ เมสันได้เผชิญหน้ากับแจนในการต่อสู้ตัวต่อตัว แยนเปิดเผยว่าเขามีส่วนเกี่ยวข้องกับการตายของเพื่อนร่วมทีมของเมสัน ต่อมา เซบาสเตียนและทีมของเขาเดินทางมาถึงและจัดการกับกลุ่มลูกน้องที่เหลือของแยน 
ต่อมาไม่นาน แคลร์สามารถกอบกู้อาชีพของเธอได้ด้วยคลิปวิดีโอจากพัลโดเนีย เวเนกัสลงจากอำนาจเพื่อเลือกตั้งตามวิถีทางประชาธิปไตย เมสัน ได้กลับมาพบปะครอบครัวอีกครั้ง ก่อนที่เวเนกัส จะมอบเงินจำนวน 5 ล้านดอลลาร์ให้กับเขาเป็นของขวัญทำให้เมสันสามารถตัดสินใจลาออกจากงานที่เขาเกลียดชังมานานได้
นักแสดง.
ลูกสาวของเมสันและเจนนี่รับบทโดยมอลลี่ แม็กแคน นักแสดงเด็ก
การผลิต.
"จ็อบระห่ำ คนถึกระทึกโลก" คือผลงานการเขียนบทภาพยนตร์ครั้งแรกของ เจคอบ เลนตซ์ นักเขียนบทโทรทัศน์ ภาพยนตร์เรื่องนี้ประกาศตัวเมื่อวันที่ 6 ตุลาคม พ.ศ. 2564 โดยมี ปีแยร์ โมเรล เป็นผู้กำกับและ จอห์น ซีนา เป็นตัวเอก มีรายงานว่าภาพยนตร์เรื่องนี้มีงบประมาณอย่างน้อย 40 ล้านเหรียญสหรัฐ ในเดือนมกราคม พ.ศ. 2565 อลิสัน บรี, ฮวน ปาโบล ราบา, อลิซ อีฟ, มาร์ตัน โชคาส และ เซบาสเตียน เอสลาวา เข้าร่วมทีมนักแสดง การถ่ายทำเริ่มต้นในโคลอมเบียเมื่อวันที่ 17 มกราคม พ.ศ. 2565 โดยมี เธียร์รี่ อาราโบกาสต์ เป็นผู้กำกับภาพ และถ่ายทำเสร็จในเดือนเมษายน พ.ศ. 2565
การฉาย.
"จ็อบระห่ำ คนถึกระทึกโลก" ออกฉายในโรงภาพยนตร์โดย รีเลทีฟวิตี มีเดีย เมื่อวันที่ 27 ตุลาคม พ.ศ. 2566 ออกฉายในรูปแบบวีดิทัศน์ตามคำขอเมื่อวันที่ 28 พฤศจิกายน พ.ศ. 2566 โดยมีกำหนดวางจำหน่ายดีวีดีและบลูเรย์ในวันที่ 12 มีนาคม พ.ศ. 2567 ขณะที่ในประเทศไทยเนตฟลิกได้นำมาออกฉายในเดือนกรกฎาคม พ.ศ. 2567